Župa funguje už takmer päť mesiacov v rozpočtovom provizóriu.
TRENČÍN. Poslanci Trenčianskeho samosprávneho kraja (TSK) na svojom pondelkovom rokovaní opäť nedostanú návrh rozpočtu na tento rok.
"Na zasadnutí komisie pre financie, rozpočet a investície pri Zastupiteľstve Trenčianskeho samosprávneho kraja 7. februára bolo navrhnuté zorganizovať stretnutie predsedníčky a zástupcov komisie s vedením Úradu Trenčianskeho samosprávneho kraja. Cieľom bolo prerokovať podmienky schválenia návrhu rozpočtu na roky 2013-2015. Toto stretnutie sa do dnešného dňa neuskutočnilo," informovala hovorkyňa Trenčianskeho samosprávneho kraja Vlasta Henčelová.
Stiahnuť návrh rozpočtu z programu decembrového zastupiteľstva navrhol poslanec a predseda najsilnejšieho poslaneckého klubu Smer-SD - ĽS-HZDS Karol Janas. V januári zasa navrhol návrh rozpočtu zamietnuť, argumentoval tým, že pôvodný rozpočet župa neprepracovala.
Na pondelkovom rokovaní budú krajskí poslanci hovoriť aj o stave zdravotníckych zariadení v správe TSK. Vypočujú si informatívnu správu o rozvojom programe verejných prác TSK na roky 2014-2016, riešiť budú aj prebytočný majetok.